ועדת הפנים ואיכות הסביבה, כנסת 16, פרוטוקול מספר 515, 2005-11-01 12:30

גאלב מג'אדלה: את מי זה משרת?

שלום לוי: זה משרת את ארבע הקריות: קרית מוצקין, קרית ים, קרית אתא וקרית ביאליק וכן את חיפה כולל נשר, טבעון, רכסים וזבולון.

שלום לוי: אלה הגופים שצריכים להיות שותפים במערכת הזאת, כאשר יש 14 חברות קדישא בכל האתר הזה.

שלום לוי: על פי החלטה של הממשלה משנת 2000 אמור לעבור כאן כביש, שמגיע עד ראס עלי.

שלום לוי: זאת אומרת, הוא מתחיל מעיבטין ומגיע לבית העלמין וממשיך.

שלום לוי: זה כביש פנימי, מסומן בקו השחור.

שלום לוי: מכיוון שכביש 70 אמור להיות כביש ארצי, אי אפשר לנסוע עליו.

גאלב מג'אדלה: יורדים מכביש 70 מצד ימין - -

שלום לוי: לפני שנה מע"ץ עשתה לנו ירידה זמנית, למרות שביקשנו את זה כבר לפני 6.5 שנים, אבל סוף סוף הגיעו לבצע אבל הכביש הזמני הזה אינו פותר את הבעיה.

שלום לוי: הוא צר ואין אפשרות להתרחב על פי כל התכניות ויותר מזה, אנשי חיפה שמגיעים לבית העלמין מהירידה של כביש 70 אינם יכולים לחזור עד כביש יגור מכיוון שיש כאן סחף וכורכר (מטרוקה) שגורמים לבעיות מבחינת תנועה.

שלום לוי: כבר שנים שאנחנו מבקשים שהכביש הזה ייסלל, הכביש שמסומן בשחור, כדי שאנשי חיפה שבאים לבית העלמין יוכלו לחזור ולא יצטרכו לעשות את הדרך הזאת כדי להגיע לכביש חיפה-עכו וחזרה לצומת יגור.

שלום לוי: זה מקשה וכפי שאנחנו יודעים, חברת קדישא של חיפה היא הקוברת הגדולה ביותר במקום.

שלום לוי: למשל: לפני שלושה שבועות או חודש הם קברו ביום ראשון 13 נפטרים.

שלום לוי: תארו לכם איזה עומס יש.

שלום לוי: אנחנו מבקשים ממע"ץ שאכן יבצע את העבודה, כי על פי החלטת ממשלה משנת 2000 העבודה ניתנה להם על ידי הממשלה ויותר מזה, נקבע סכום של 14.1 מיליון שקל כאשר משרד הפנים שותף ב-2.8 מיליון שקל ומשרד הדתות קרי:

שלום לוי: משרד ראש הממשלה בעוד 2.8 מיליון שקל ומשרד התחבורה ומע"ץ 5.5 מיליון שקל והרשויות 3.5 מיליון שקל יחד עם חברות קדישא.

שלום לוי: יש החלטה ברורה שהרשויות ישלמו את חלקן אחרי שנתיים, כשהכביש סלול ובתנאי, שיראה שהם רווחיים, כי בגלל שאנחנו הולכים לקבורה רוויה ובמקום 250 קברים לדונם אנחנו מגיעים היום ל-750 קברים ועוד היד נטויה ל-900 ו-1000, העלויות של קבר לא רק מכפילות את עצמן אלא פי כמה וכמה.

שלום לוי: לכן, אנחנו מבקשים שהכביש הזה כבר יצא לפועל ויתחילו לסלול אותו.

ניסן סלומינסקי: מי צריך לעשות?

ניסן סלומינסקי: כולם צריכים להעביר את הכסף למע"ץ?

שלום לוי: כן.

שלום לוי: כולם צריכים להעביר את הכסף למע"ץ אבל היו דיונים וחבל שהממונה על המחוז ממשרד הפנים לא הגיע, כי הוא לקח על עצמו לחייב את הרשויות והוא אכן נתן התחייבות, עד כמה שאני יודע, למע"ץ בעניין של ה-3.5 מיליון שקל.

שלום לוי: מה שנשאר למעשה זה רק משרד ראש הממשלה, קרי: משרד הדתות, שלא העביר את ה-2.8 מיליון שקל.

חמי דורון: למה?

חמי דורון: משרד הפנים העביר את החלק שלו?

שלום לוי: כן.

חמי דורון: אז מה הבעיה להתחיל לסלול?

עמרם מצנע: סליחה, הבעיה היא רק כסף?

עמרם מצנע: אין שם קברים יהודים?

עמרם מצנע: אין שם חלקות פרטיות?

שלום לוי: לא, הכל נגמר.

גאלב מג'אדלה: הבעיה שאתה מציג היא בעיית הגישה.

גאלב מג'אדלה: נציג מע"ץ בבקשה.

מיכאל רסקין: לפני כשנה מע"ץ התחילה את העבודה בלי לחכות לכסף.

מיכאל רסקין: אחד הגורמים שבגללם העבודה הופסקה היה בגלל שמשרד ראש הממשלה והרשויות לא העבירו את הכסף למע"ץ.

מיכאל רסקין: בנוסף, נתגלו קברים יהודיים עתיקים שאף אחד לא ידע עליהם והנושא הזה טופל.

מיכאל רסקין: בנושא של החלקות הפרטיות טופל ולפני כשבוע כל ההסכמים נסתיימו ולמעשה, אנחנו מוכנים לצאת למכרז.

מיכאל רסקין: חסר כסף, 2.8 מיליון שקל ממשרד ראש הממשלה, כי אנחנו לא רוצים לצאת למכרז ולהיתקע בדרך.

עמרם מצנע: האם ההערכה שהיתה אז על העלות עדין בתוקף?

מיכאל רסקין: היא לא בתוקף אבל אנחנו לא מבקשים יותר.

עמרם מצנע: אני רוצה להבין: כל הישיבה הזו נועדה לפתור בעיה של 2.8 שקל של משרד ראש הממשלה, שהוא הממונה על הדתות?

עמרם מצנע: זו מהות הישיבה?

עמרם מצנע: בדרך כלל, בישיבות אנחנו לא מצליחים לחדד מה הבעיה וכשמצליחים לחדד - נפתרת הבעיה.

גאלב מג'אדלה: תנו לו להשלים את הדברים.

מיכאל רסקין: כמו שאמר מר לוי, הגענו להסכמה עקרונית עם מר יגאל שחר ממונה המחוז, שהוא יגבה את הכסף מהמחוז והיתה ישיבה עם מנכ"ל מע"ץ ואני הייתי מוכן עקרונית וסיכמנו את הנושא.

מיכאל רסקין: למעשה, בפועל זה עוד לא נעשה.

מיכאל רסקין: הוא הבטיח לעזור.

חמי דורון: בכמה זמן אתם מעריכים את הסלילה?

חמי דורון: 3,4 חודשים?

חמי דורון: שנה?

מיכאל רסקין: אנחנו בתקופת החורף וזה לא יכול להיות 3 חודשים.

מיכאל רסקין: אנחנו כבר סללנו חלק אבל בגלל הקברים היינו צריכים לעשות את העבודה מחדש.

מיכאל רסקין: יש שינוי קו אדום ושינוי בגבהים.

חמי דורון: כמה זמן צריך להיסלל הכביש?

מיכאל רסקין: 8 חודשים.

חמי דורון: בא ניקח שנה.

חמי דורון: אז לצורך העניין, הכסף של הרשויות המקומיות לא רלוונטי כי ממילא הוא יבוא רק עוד 3 שנים.

ניסן סלומינסקי: הוא מדבר רק על משרד הדתות.

מיכאל רסקין: התחלתי מההיסטוריה, כי פעם כבר התחלנו את העבודה וחוץ ממשרד הפנים אף אחד לא העביר כסף.

מיכאל רסקין: אני לא רוצה שזה יחזור על עצמו, שנתחיל בעבודה ויגידו: תחכו, תחפשו כסף.

מיכאל רסקין: ..

חמי דורון: למעשה אף אחד לא צריך, כי 5.5 מיליון שקל בא מכם.

גאלב מג'אדלה: חברים, אנחנו רוצים לראות משהו עדכני יותר מהתשדיר של אתמול.

גאלב מג'אדלה: (צופים בקלטת ששודרה בחדשות "הוט")

גאלב מג'אדלה: עכשיו התמונה ברורה קצת יותר טוב.

בנימין הסה: תסלח לי, כבוד היושב ראש, היא בכלל לא ברורה והיא מגמתית, על אף שאני צריך לבוא ולצעוק למה אין כביש, אני מייצג גם את המנהלת וגם את חיפה ויושב פה יהודי יקר שעשה הרבה בשביל האתר הזה ויש בו גם פנינים.

בנימין הסה: אין בו רק טרקטורים ואתר בניה, יש בו גם דברים יפהפיים וזה יהיה בית הקברות היפה ביותר במדינת ישראל נכון ל-2005,2006.

בנימין הסה: נכון, יש חולה רעה שנקראת כביש.

בנימין הסה: בינתיים אנחנו נוסעים במקום על כביש על חולה רעה.

בנימין הסה: תחבורה ציבורית היא גם בעיה פה.

בנימין הסה: אם יפתרו את שני הדברים האלה, אני חושב שבא שלום על ישראל.

בנימין הסה: בחרו את המקום לאחר שחיפשו בכל האזור מקום ראוי לבית עלמין ולא היה.

בנימין הסה: רבותיי, אין רזרבות בסדר גודל של 630 דונם במדינת ישראל, בנגישות מחיפה או מהקריות.

בנימין הסה: לא סתם בחרו את האתר הזה, נכון שזה יותר מתאים לוילות מאשר לבית קברות, אבל אין ברירה.

משה גפני: נדמה לי שנושא הדיון הוא כביש הגישה.

בנימין הסה: אם היו נוסעים קצת יותר למעלה, כל העניין הוא סיפור של 4 שנים.

בנימין הסה: כביש אין.

בנימין הסה: תחשבו על אותה אלמנה מסכנה או אנשים קשי יום, שצריכים להגיע מחיפה לשם רק במונית ספיישל.

בנימין הסה: אין אוטובוס ומונית צריכה לחכות הלוך וחזור, זה לפחות מאה שקלים.

בנימין הסה: זה לא יתכן.

הראל גולדברג: אני מהרשות הארצית לשירותי דת, משרד ראש הממשלה.

הראל גולדברג: לאחר הפקת הסרט הוקמה יחידת סמך של הרשות הארצית לשירותי דת.

הראל גולדברג: הסכום בתקציב ל-2005 לפיתוח בית העלמין בתל-רגב עומד על 1.8 מיליון.

הראל גולדברג: בהתאם להחלטת הממשלה הזאת אנחנו מדברים על תקציב של 2.8 מיליון שקל, שזה אומר שאם אנחנו מקצים את הכסף לטובת סלילת כביש, אין לנו תקציב פיתוח לבית העלמין בתל-רגב למשך שנה שלמה.

הראל גולדברג: פנינו למשרד האוצר וביקשנו תקצוב מיוחד לצורך כביש הגישה, שיהיה בנוסף לתקציב שאנחנו מתקצבים את פיתוח בית העלמין ונענינו בשלילה.

הראל גולדברג: כשאני אומר 1.8 מיליון מדובר על השנה האחרונה.

הראל גולדברג: לפני כן, בכל שנה סעיף התקציב בפיתוח בית העלמין תל-רגב היה 2 מיליון.

הראל גולדברג: 2002 אחורה, לא היה סעיף מיוחד בתקציב לתל-רגב אלא הקנו מרזרבת השר 3 מיליון שקל משנת 97 פחות או יותר.

הראל גולדברג: זה אומר שכל עוד במשרד ראש הממשלה לא נקבל תקצוב מיוחד ממשרד האוצר לסלילת כביש הגישה, לא תהיה לנו שום אפשרות ליישם את החלטת הממשלה.

עמרם מצנע: אבל אתה ממשרד ראש הממשלה.

עמרם מצנע: יש החלטת ממשלה של משרד ראש הממשלה.

עמרם מצנע: אתם לא יכולים לכפות את זה?

עמרם מצנע: תפנה למשרד האוצר.

הראל גולדברג: עד היום נענינו בשלילה.

גאלב מג'אדלה: אתה אומר במשפט אחד שאין לך אישור תקציבי של האוצר ל-2.8 מיליון שקל.

ערן פולק: אני לא רפרנט של משרד ראש הממשלה, אז אני לא יודע להגיד ספציפית על הפרטים.

ערן פולק: העניין שזה מוזר לעשות ויכוח כזה בכנסת, כי זה צריך להיסגר בתוך הממשלה.

ערן פולק: אבל אם צריך בהחלטת הממשלה נקבע שהתקציב צריך לבוא ממשרד ראש הממשלה, זה לא אומר שמשרד ראש הממשלה הולך ומבקש עוד תקציב.

ערן פולק: המשמעות היא שבתוך סדרי העדיפויות של משרד ראש הממשלה היו צריכים למצוא את התקציב.

ערן פולק: מעבר לזה, אף אחד לא דיבר על תקציב בשנה אחת.

ערן פולק: זה תקציב לכמה שנים.

ערן פולק: גם במספרים שהוצגו על ידי משרד ראש הממשלה, אני לא חושב שיש לו בעיה לעמוד בזה.

ערן פולק: אני אומר שוב שאני לא מכיר ספציפית את תקציב משרד ראש הממשלה.

גאלב מג'אדלה: ערן, היית צריך לעשות שיעורי בית.

גאלב מג'אדלה: פה זה בית קברות, זה לא רשויות מקומיות ואנחנו רוצים תשובה בנושא תקציב בית הקברות תל-רגב.

גאלב מג'אדלה: לא מקובל עלינו שאתה בא לוועדה, הבעיה היא תקציבית ואתה לא הרפרנט של משרד ראש הממשלה.

גאלב מג'אדלה: אז שיבוא הרפרנט ויגיד לנו מה הבעיה.

גאלב מג'אדלה: אתה אומר מתוך ידיעה או ניחוש?

ערן פולק: למשרד ראש הממשלה יש תקציב, יש החלטת ממשלה שמטילה עליו כחובה לבצע את הפעולה הזאת.

ערן פולק: לבוא ולהגיד שמשרד האוצר ייתן לי עוד כסף לבצע את המשימה שהוטלה עלי בהחלטת ממשלה, שלדעתי ראש הממשלה חבר בממשלה, למה זה קשור למשרד האוצר?

גאלב מג'אדלה: מר גולדברג, אתה שומע את התשובה?

הראל גולדברג: גם אם פורסים את התקציב של 2.8 מיליון למשך 4 שנים, גם אם היינו מתייחסים לזה לתקציב שאנחנו לא מיועדים לפתור אותו במשך שנה אחת, עדין יש פה פגיעה אנושה בפיתוח בית העלמין.

הראל גולדברג: חשוב להבין שהתקצוב שאנחנו נותנים לבית העלמין זה תקצוב קבוע שאנחנו מקבלים למשך שנה.

הראל גולדברג: 2.8 מיליון, גם אם נפרוס אותו במשך 4,5 שנים, עדין יש כאן פגיעה אנושה בפיתוח בית העלמין.

הראל גולדברג: אנחנו רואים חשיבות בתפקיד של הרשות הארצית לשירותי דת, לדאוג קודם כל לפיתוח בית העלמין.

גאלב מג'אדלה: אני מקבל את מה שערן אומר.

גאלב מג'אדלה: אנחנו לא צריכים לדון כאן ולנסות לקשר ולגשר ביניכם.

משה גפני: צריך לנזוף בהם שלא עושים את עבודתם.

גאלב מג'אדלה: אני לא מתכוון לנזוף באף אחד.

גאלב מג'אדלה: אני מודיע לשניהם שמהיום, תוך 30 יום, כל הסוגיה של ההידברויות והמשא ומתן בין משרדי הממשלה השונים והגופים השונים צריכים להסתיים ולבוא אלינו עם מסמך מסודר.

ניסן סלומינסקי: ואם לא?

ניסן סלומינסקי: צריך סנקציות כי אחרת נחזור לכאן בעוד שנה והכל יהיה אותו דבר.

גאלב מג'אדלה: אני אומר את דעתי.

גאלב מג'אדלה: אם דעתי מקובלת - נשמע אתכם ונראה אולי יש דעות יותר טובות.

גאלב מג'אדלה: אני אומר שאנחנו לא צריכים להיות הזירה של המשא ומתן בין גורמי הממשלה.

גאלב מג'אדלה: 30 יום מהיום אנחנו רוצים מסמך מסודר ממשרד ראש הממשלה, מה סוכם ביניכם ומה יקרה.

גאלב מג'אדלה: דבר שני, אדוני נציג מע"ץ, עם כל הכבוד, יש לכם כסף שקיבלתם מגורמים שונים וממשרדים שונים ותתחילו את העבודה.

גאלב מג'אדלה: אתה לא גומר את העבודה ביום או בחודש או בשלושה וארבעה חודשים.

גאלב מג'אדלה: עם כל הכבוד, אנחנו לא מוכנים שתעשו מכל הגורמים חבל תליה עד שתקבלו כסף.

גאלב מג'אדלה: זה לא בא בחשבון.

גאלב מג'אדלה: תתחילו את העבודה, יש לכם כסף, קיבלתם כסף ובשום פנים ואופן אנחנו לא מוכנים לקבל את התנאי שלכם, שעד שאתם לא מקבלים את הכסף לא תתחילו בבניה.

גאלב מג'אדלה: יש לכם כסף בינתיים ותתקדמו בעבודה.

גאלב מג'אדלה: אנחנו רוצים בעוד 3 חודשים לצאת לסיור, בחורף, באמצע החורף, כדי לראות מה קורה שם.

גאלב מג'אדלה: לא יכול להיות שאנשים שבאים לשם עכשיו בנסיבות קשות מאוד, בתקופה שיקיריהם הולכים לעולמם סובלים שם וגם שוקעים בבוץ.

גאלב מג'אדלה: אנחנו רוצים לתאם סיור לעוד 3 חודשים כדי לראות את המצב.

גאלב מג'אדלה: לא יתכן שיהיה שם בוץ ודבר שלא ראוי לאנשים שמגיעים לשם.

גאלב מג'אדלה: אם לא תתחילו לעבוד, יש לנו מספיק כלים להפעיל.

גאלב מג'אדלה: אם לא היה לך כסף - אתה צודק.

גאלב מג'אדלה: אבל ברגע שיש לך כסף, תעשו תכנית עבודה, תלכו למכרז ושלבים כך שתוכל להבטיח את תחילת העבודה ואולי זה יאיץ במשרדים אחרים להעביר את הכסף.

גאלב מג'אדלה: לכן, אנו מעמידים את כל השירותים שלנו לרשותך.

גאלב מג'אדלה: הסיפור של התחבורה הציבורית - חייבים למצוא לעניין הזה פתרון.

גאלב מג'אדלה: אני מכיר את הכביש, ולא יעלה על הדעת שלא תהיה בו תחבורה ציבורית.

גאלב מג'אדלה: אנחנו לא מדינה של תחבורה פרטית.

גאלב מג'אדלה: צריך לחשוב גם על רכבת כי מתכננים רכבת בכל הגליל, מחיפה ועד עכו וכרמיאל.

גאלב מג'אדלה: זו תכנית מבורכת מאוד ואני עוזר לכם בכמה מכשולים באופן עקיף, כי כך אנחנו מקרבים את הגליל למרכז הארץ וזה חשוב גם כלכלית וגם כדי להתמודד עם בעיות של הגליל.

גאלב מג'אדלה: מע"ץ והרשויות הנוספות המוסמכות, מוכרחים להבטיח שתהיה שם תחבורה ציבורית.

גאלב מג'אדלה: לא יעלה על הדעת שבית קברות של עיר מן הגדולות בארץ ועוד ארבע קריות ועוד כמה ישובים, אין תחבורה ציבורית לבית העלמין.

גאלב מג'אדלה: אני מצטער שאנחנו צריכים לדון בזה בוועדת הפנים, אבל אם לא תעשו את עבודתכם נצטרך לדון בזה.

עמרם מצנע: ראשית, זו יכלה להיות שעתה היפה של כל המערכות הציבוריות.

עמרם מצנע: תל-רגב זו דוגמה לראיה למרחוק, שבהובלת עיריית חיפה במשך קרוב ל-20 שנה, כאשר עוד היה הרבה מקום בבתי הקברות של חיפה, הערכנו שיצטרכו בית קברות חדש ועסקו שנים במציאת מקום ומצאו מקום.

עמרם מצנע: זה לא בשטח המוניציפאלי של חיפה אלא בשטח של זבולון.

עמרם מצנע: עם 10 שנים של תכנונים וחלוקת האזור בין חיפה לבין הקריות, זו היתה צריכה להיות שעתה היפה של המערכת הציבורית.

עמרם מצנע: שנים שאנחנו מתריעים על כביש הגישה, עוד לפני שהתחלנו לעבוד על בית הקברות, שאם לא ייפתר העניין יצטרכו לקבור בבוץ.

עמרם מצנע: בית הקברות בחיפה מלא ולא קוברים שם יותר והמועד הזה הגיע.

עמרם מצנע: מה מרגיז בזה?

עמרם מצנע: שזה כסף קטן ויש החלטת ממשלה, החלטה ועדת שרים לענייני קבורה שקיבלה גיבוי של החלטת ממשלה ואנחנו נמצאים היום 4 שנים אחרי שבית הקברות פועל וזה מדהים.

עמרם מצנע: גם משרד ראש הממשלה וגם משרד האוצר וגם מע"ץ, חסר פה המשהו הקטן הזה של הרשויות של מדינת ישראל, של קצת רצון.

עמרם מצנע: כל אחד צודק מבחינתו.

עמרם מצנע: אני זוכר את הפגישה הראשונה וחיים רמון היה אז השר לענייני קבורה ואספתי את כל העולם, כי זה מורכב מעשרות גורמים.

עמרם מצנע: היו כל מיני בעיות אבל לפחות בשעת העשייה היה רצון טוב של כולם.

עמרם מצנע: היום זה תקוע על ה-2.8 מיליון.

עמרם מצנע: לפני שנה היתה בעיה של קברים יהודיים ושל החברות הפרטיות, אז אמרו: קודם נפתור את זה.

עמרם מצנע: עכשיו חוזר הכסף.

עמרם מצנע: בכמה מדובר?

עמרם מצנע: 2.8 מליון שקל.

עמרם מצנע: אני לא יודע מה תקציבו של משרד ראש הממשלה אבל אם אני מסתכל על כל משרד ראש הממשלה, תמצאו 2.8 מיליון שקל לעשות את הכביש ולרחם על האמא שלנו ועל הסבתא שלנו, שצריכות לנסוע לבית הקברות ולא רק לקבור אלא לעלות לקבר.

עמרם מצנע: קצת רצון טוב.

עמרם מצנע: שפקידים בדרגות בכירות או זוטרות ירימו את הראש מהניירות ויעשו קצת יותר ממה שמצפים מהם.

עמרם מצנע: זה כל הסיפור.

עמרם מצנע: אין פה שום דבר אחר.

עמרם מצנע: אני אומר לך, כבוד היושב ראש, להתעקש על כך שהכסף הזה יוקצה ואתם, במע"ץ, יכולים לצאת למכרז, גם אם בסוף לא יעבירו לכם את ה-2.8, שיהיה לכם חשבון עם משרד ראש הממשלה.

עמרם מצנע: הבור הזה, שמכניסים אליו כסף, בסוף יש בו הרבה כסף.

עמרם מצנע: אתם על צומת שמוציאים עליה 60,70 מיליון שקל ורק הטעות היומית שם או איזה מעקף שצריכים לעשות - אתם הולכים למישהו?

עמרם מצנע: זה בית קברות של אבא שלי?

עמרם מצנע: קוברים שם אנשים כבר 4 שנים וזה באמת ובית קברות מתוכנן לשנות ה-3000 עם מקום לקבלת קהל והכל.

עמרם מצנע: הממונה על משרד הפנים בחיפה או המתכנן, כדי להכניס גם את חלקו, הוא לא מאשר היום ואומר שעד שיהיה כביש גישה הוא לא נותן לבנות יותר מבנים.

עמרם מצנע: כל אחד "תורם" את שלו, אבל אנשים מתים וצריכים ללכת להלוויות.

עמרם מצנע: אז קצת רצון טוב של כולם, תאמינו לי שנעסוק בדברים העקרוניים ולא בעניינים טפלים.

ניסן סלומינסקי: אני חייב לצאת ואני מתנצל על כך.

ניסן סלומינסקי: הבושה אדירה.

ניסן סלומינסקי: אנחנו יושבים בוועדות, בועדת כספים וזורמים סכומים במאסות אדירות.

ניסן סלומינסקי: כשמישהו רוצה, אין בעיה גם עם 2 מיליארד, 3 מיליארד והכל נפתר.

ניסן סלומינסקי: אבל על 2 מיליון?

ניסן סלומינסקי: זה משהו מטורף.

ניסן סלומינסקי: אני מצטרף לדעתו של היושב ראש וגם של מצנע.

ניסן סלומינסקי: אתם, מע"ץ, מה קרה לכם?

ניסן סלומינסקי: מ-2 מיליון תפשטו את הרגל?

ניסן סלומינסקי: יש לכם כבר הרבה כסף אז תתקדמו עד שתגיעו לקטע האחרון.

ניסן סלומינסקי: אני מבטיח לכם שעד שתסיימו יהיה לכם את הכסף ואם לא, אתם תגמרו את זה ועוד תרוויחו שם.

ניסן סלומינסקי: נמצא פתרון, אבל תעשו את זה.

ניסן סלומינסקי: אני לא יודע מי אחראי לבדוק שתהיה תחבורה ציבורית.

ניסן סלומינסקי: אנחנו לא מדברים על אנשים מהחברה הגבוהה שיש להם רכבים.

ניסן סלומינסקי: אנחנו מדברים על אנשים, יהודים פשוטים, שקוברים את היקר להם מכל.

משה גפני: מה זאת אומרת מי אחראי?

משה גפני: משרד התחבורה.

ניסן סלומינסקי: נכון, אבל מי האיש שצריך לתת להם על הראש עם הפטיש.

ניסן סלומינסקי: אם זה היה בראשות שלי, הייתי דופק להם עם הפטיש על הראש.

ניסן סלומינסקי: אין כזה דבר שלא היה אוטובוס.

ניסן סלומינסקי: יש החלטה שברגע שיש כביש גישה האוטובוס נכנס?

ניסן סלומינסקי: לא.

ניסן סלומינסקי: כשיהיה כביש אז יתחילו לבדוק ולעשות סקרים.

ניסן סלומינסקי: הבעיה היא שיכול להיות שיש כאן כל כך הרבה רשויות.

ניסן סלומינסקי: ..

ניסן סלומינסקי: קדירה של שני שותפים היא לא חמה ולא קרה כי כל אחד חושב שהשני יעשה.

ניסן סלומינסקי: צריך מישהו שיעשה את זה, שהכל יהיה מוכן.

ניסן סלומינסקי: דבר אחרון, זה משרד ראש הממשלה.

ניסן סלומינסקי: מה הבושה הזאת?

ניסן סלומינסקי: יגיע אישור תקציב ראש הממשלה ולא נאשר אותו.

ניסן סלומינסקי: אתה יודע כמה לשכות יש שם על כל מיני תפקידים שהוא היה בממשלה?

ניסן סלומינסקי: כל לשכה זה בסדר גודל של מיליון שמונה מאות או 2 מיליון ולפעמים זה באותו בניין.

ניסן סלומינסקי: זה לא יכול להיות.

ניסן סלומינסקי: מה זאת אומרת משרד ראש הממשלה לא מסוגל?

ניסן סלומינסקי: אם ראש הממשלה הודיע שיהיה פתרון לבעיית צמצום הפער החברתי.

ניסן סלומינסקי: הוא הודיע ש-2 מיליארד ימצאו, וימצאו.

ניסן סלומינסקי: אבל 2 מיליון שקל הוא לא יכול?

ניסן סלומינסקי: זה לא יכול להיות.

ניסן סלומינסקי: אין כזה דבר.

ניסן סלומינסקי: אדוני היושב ראש, לצערי, בלי סנקציות לא הולך שום דבר.

ניסן סלומינסקי: כל אחד משחק ראש קטן.

ניסן סלומינסקי: אם אין מישהו שמרגיש שזה בוער כאש בעצמותיו, כל אחד יברח.

ניסן סלומינסקי: אם זה לא יתקדם תוך חודש ועדת הפנים מטילה סנקציות על כל מה שמשרד ראש הממשלה מבקש.

ניסן סלומינסקי: יש לך המון כוח.

ניסן סלומינסקי: יגישו לך הצעות חוק - לא מקיימים דיון עד שזה לא נפתר ותראה, שתוך יום זה נפתר.

ניסן סלומינסקי: אין מה לעשות.

ניסן סלומינסקי: תקבע זמן ותעשה סנקציות ותראה שהכל יסתדר.

ניסן סלומינסקי: בידך הדבר.

ניסן סלומינסקי: אני מצטרף להחלטה שלכם מראש.

גאלב מג'אדלה: עשינו את זה, אבל אנחנו חושבים שהדבר יעשה פה בלי הסנקציות.

גאלב מג'אדלה: הן נמצאות כל הזמן ולא מוותרים על הכלי הזה.

חמי דורון: אני לא רוצה לחזור על מה שאמרו חבריי, אבל היות וזו החלטה משנת 2000 זה פשוט חלם.

חמי דורון: ברמת ההתנהגות הזאת, אני חושב שחלם יבקשו ממשרד ראש הממשלה שישלח להם מדריכים.

חמי דורון: עד שנת 2003 היה משרד הדתות.

חמי דורון: זה שנתיים שמשרד הדתות במתכונתו הקודמת היה צריך להעביר כסף ואני לא יודע למה לא העבירו עוד בשנת 2000.

חמי דורון: לגבי ההחלטה, אתה צריך להפריד בין התקצוב של פיתוח בית הקברות השוטף לבין החלטה שנעשתה מלכתחילה, לפני 4 שנים, שלא אמורה להיכנס לתקציב השוטף.

חמי דורון: זה בדיוק כמו שאמרתי קודם, שזה חלק מתקציב פיתוח שאמור לפתוח פרוייקט ולסגור אותו.

חמי דורון: זה לא דבר שנמשך כל שנה.

חמי דורון: לי לא ברור איך משרד ראש הממשלה מתנה אחד בשני.

חמי דורון: היות שיש 1.8 לפיתוח, אם אני אקח לכביש לא יהיה לי לפיתוח בית הקברות.

חמי דורון: שני הדברים אינם קשורים זה בזה.

חמי דורון: שניהם לא צריכים לבוא מאותו מקור תקציבי.

חמי דורון: אני לא מבין את הטיעון הזה ומי ששלח אותך לכאן עם הטיעון הזה, שלח אותך לשכב על הגדר סתם.

חמי דורון: זה לא נכון.

חמי דורון: אמרתי את זה גם קודם, לגבי הנושא של מע"ץ: מע"ץ לא יכולה לומר שעד שלא יהיה לי את כל הכסף אצלי בבנק, אני לא יוצאת לעבודה.

חמי דורון: אין דבר כזה.

חמי דורון: אתם חברה ממשלתית ואתם צריכים לקיים את הוראת הממשלה.

חמי דורון: 33% מהכסף הוא השקעה שלכם.

חמי דורון: הדבר היחיד שחסר זה 2.8 מיליון שקל כי על ה-3.5 מיליון יש לכם התחייבות.

חמי דורון: ההרשאה קיימת והיא ממילא צריכה להיות משולמת עוד 3 שנים.

חמי דורון: אני באמת לא מבין למה בשביל הסכום הזה מעכבים את הדברים.

חמי דורון: דבר נוסף, הפעם, שלא כמנהגי ואתה יודע כמה אני אוהב את משרד האוצר, משרד האוצר לא אשם.

גאלב מג'אדלה: לא אמרנו שהוא אשם.

גאלב מג'אדלה: רצינו שיבוא לכאן הרפרנט המתאים.

גאלב מג'אדלה: הנימוק שלו מקובל.

חמי דורון: משרד האוצר לא צד בעניין.

חמי דורון: משרד ראש המשלה מקבל תקציב והתקציב כולל את תקציב הדתות והיה צריך להעביר את זה.

חמי דורון: נציג משרד האוצר בכלל לא היה צריך להיות כאן.

גאלב מג'אדלה: הטיעון המרכזי היה שנציג משרד ראש הממשלה - -

חמי דורון: לטיעון הזה אין בסיס מכיוון שהדבר הזה היה צריך להיות כבר לפני 4 שנים ומערבבים שני דברים במקומות שלא צריכים להתערבב .

חמי דורון: זה כמו בשר וחלב.

שלום לוי: רציתי להוסיף לגבי התחבורה הציבורית: היו מגעים בינינו לבין משרד התחבורה, עם יהודה אלבז והוא העביר את ההנחיות למחוז וביקש לבדוק חלופות לגבי התחבורה.

שלום לוי: אבל, אני אומר בצורה ברורה, שלא נראה לי שייצא מזה משהו בעיקר בגלל שאין כביש, זאת הבעיה.

שלום לוי: אי אפשר לחזור.

שלום לוי: זה לא הגיוני.

גאלב מג'אדלה: משרד התחבורה מטפל בתחבורה הציבורית ויהודה אלבז נתן הנחיות.

גאלב מג'אדלה: איפה הנושא עומד?

שלום לוי: בבדיקה במחוז והוא אומר לי שתוך שבוע אקבל תשובה.

גאלב מג'אדלה: אני מבקש להזמין את מר יהודה אלבז לסיור ולהוציא לו בקשה בכתב ולשאול אותו איפה עומד הנושא של התחבורה הציבורית לבית העלמין תל-רגב וזה חלק מהדיון שעלה בישיבת ועדת הפנים מהיום.

יהודה ליפשיץ: תחום השיפוט שלנו, כפי שנאמר קודם, אנחנו מהווים אכסניה למקום הזה.

יהודה ליפשיץ: מכל מה שקורה שם, אנחנו לוקחים על עצמנו עול לתת מענה לכל הבעיות שקורות בשטח.

יהודה ליפשיץ: לדוגמה: בחורף שעבר שוב עלה נושא דרך הגישה ונתבקשנו על ידי הממונה על המחוז לתת פתרון מידי לנושא ולקח לנו בדיוק יומיים כדי לשפר במשהו את הענין.

יהודה ליפשיץ: לכן, אני חושב ומציע שבמצב הנוכחי יש לרבד את הכביש כי כולם מסתובבים בתוך המהמורות האלה ורצוי שזה לא יראה ולא יקרה יותר.

יהודה ליפשיץ: נושא שני, בהתייחסות לדברים על תל-רגב אנחנו מדברים על המתים אבל צריך לזכור שסביב המקום הזה ישנם אנשים חיים.

יהודה ליפשיץ: אני רוצה להתייחס לשכנים של המקום הזה, תושבי ראס עלי וחוואלד.

יהודה ליפשיץ: התכנית של הדרך שאנחנו מדברים עליה ביסודה היתה דרך גישה לשני הכפרים האלה, שממנה מסתעפת הדרך לתל-רגב.

יהודה ליפשיץ: אנחנו מוצאים את עצמנו במצב די מנקר עיניים, גם צומת כניסה זמנית שנסללה לטובת תל-רגב שעה שתושבי חוואלד נופלים מהכביש, לא יורדים מהכביש, כדי להיכנס לבתים שלהם.

יהודה ליפשיץ: אנשים ביישוב מוכר במדינת ישראל, תורמים וחיוביים שנזנחו בתוך האפיק של נחל ציפורי בלי שום דרך גישה אליהם, כשהדרך הזאת היתה אמורה לשמש אותם.

יהודה ליפשיץ: לכן, אני פונה למע"ץ ומבקש באמצעות הפורום המכובד הזה לעשות כל דבר אפשרי - -

משה גפני: כמה תושבים יש שם?

יהודה לפישיץ: קרוב ל-1000 ובראס עלי כ-500.

יהודה לפישיץ: אין כביש גישה אחר והירידה מהכביש היא ברמה של סכנת נפשות מיידית, הירידה מכביש 70.

יהודה לפישיץ: צריך ליפול מהכביש.

יהודה לפישיץ: אין נתיב פניה או האטה ואין שום דבר שמאפשר לפנות למקום הזה.

יהודה לפישיץ: לא נדבר על שעה שהשוליים לא תמיד מתוחזקים וישנה איזו שהיא מדרגה, זה רק להתרסק וזו סכנת נפשות.

יהודה לפישיץ: הישובים האלה שהם מסודרים ובונים כמו שצריך, אי אפשר לנטוש אותם ולהשאיר אותם במצב הזה.

יהודה לפישיץ: באותה הזדמנות אני מבקש לתת תשובה לעניין הזה.

גאלב מג'אדלה: תודה.

גאלב מג'אדלה: לא מקובלת עלי תחילת הדברים שלך, שאתה רוצה שישימו שכבה.

גאלב מג'אדלה: צריך לעשות עבודה כמו שצריך ואין כיבוי שריפות ולא עושים עבודה "חפיף".

גאלב מג'אדלה: צריך לצאת למכרז ולעשות עבודה כמו שצריך.

משה גפני: אני לא אחזור על מה שנאמר וגם לא הכרתי את הסוגיה הזאת קודם.

משה גפני: לגבי הויכוח בין משרד האוצר למשרד ראש הממשלה: מה שקרה במהלך השנים האחרונות זה ששנתיים לא היה תקציב לפיתוח בתי עלמין או שהיה ונמחק.

משה גפני: אני הייתי אצל ראש הממשלה כמה פעמים לגבי הנושא הזה ואז דיברתי אתו על הגופות שצפות בבית העלמין בדימונה, כיוון שלא נעשה שם פיתוח במשך שנים רבות וראש העיר דיבר אתי על העניין הזה וראש הממשלה צעק על אנשי משרדו: אני לא רוצה לראות יותר את הגופות הצפות של גפני.

משה גפני: זה הפך להיות סיסמה כזאת ואז, משרד האוצר הוסיף כסף.

משה גפני: כדי לעשות פיתוח ב-11 בתי עלמין נדמה לי, שהיו במצב בלתי נסבל.

משה גפני: משרד האוצר, בתקציבי המדינה האחרונים של 2004 ו-2003 כמעט מחק את פיתוח בתי העלמין.

משה גפני: הסיפור הזה של תל-רגב, שאני שומע עליו לראשונה מבחינת כביש הגישה, אינו קשור לפיתוח בתי עלמין מכיוון שמדובר על כביש שצריכה לעשות אותו לא מע"ץ אלא החברה הלאומית לדרכים.

משה גפני: אתם אפילו לא חברה ממשלתית, אתם חברה לאומית.

משה גפני: היא צריכה לעשות אותו גם בשביל בית העלמין וגם בשביל הכפרים שנמצאים במקום.

משה גפני: העובדה שזה לא נעשה, מה גם שיש החלטת ממשלה שזה צריך להיעשות, זה כשל חסר תקדים.

משה גפני: אבל היום הגענו לשיאים בלתי נודעים שהיינו מורגלים אליהם עם משרדי ממשלה, אבל כשמשרד ראש הממשלה אומר: ביקשנו ממשרד האוצר והוא סירב, זה לא שמענו עד היום.

משה גפני: היום היה פה חידוש.

משה גפני: ידענו שמשרדים מבקשים ממשרד האוצר והוא מתנגד, אבל שמשרד ראש הממשל המבקש על פי החלטת ממשלה ואף אחד לא קבע שזה ילך מתקציבו של משרד ראש הממשלה.

משה גפני: .. אפשר לקבוע.

משה גפני: אז אם ככה, למה הוסיפו כסף לבתי עלמין?

משה גפני: המציאות הזאת עורך דין גולדברג, זה נשמע לא טוב.

משה גפני: אנחנו נשמעים כמו איזו רפובליקת בננות.

משה גפני: משרד ראש הממשלה ביקש והאוצר סירב?

משה גפני: זה נשמע לא טוב.

משה גפני: אל תשתמש במינוח הזה.

משה גפני: תגיד שיש דיון בינינו לבין משרד האוצר.

משה גפני: זה נשמע מאוד לא טוב.

משה גפני: יש מדינות בעולם ששם לראש הממשלה אין שום סמכות ואצלנו זה לא כך.

משה גפני: ראינו את זה בכמה מקרים בשנה האחרונה.

משה גפני: לכן, זה מסוג הדברים שאסור שיבוא לדיון בכנסת.

משה גפני: לא יכול להיות דבר כזה.

משה גפני: אני מקבל את ההחלטה שיושב ראש הוועדה הציע בתחילת הדיון, לא להתערב בעניין ולתת כ-30 יום.

משה גפני: כראשות מפקחת, נשמע ונקבל את הפתרון ונלך לסיור לראות איך החברה הלאומית לדרכים מתחילה לעבוד.

משה גפני: אם לא, אנחנו מקבלים משכורת לריק ועדיף שניתן את המשכורות שלנו לפיתוח הזה.

משה גפני: הכביש הזה ייסלל.

משה גפני: מהיכרותי את המערכת נראה לי שאם הפעם זה לא יקרה, זה בלתי אפשרי.

משה גפני: הוספת את החלק של משרד התחבורה קצת אחרי זה אבל הוא חייב לקבל החלטה מיידית, מכיוון שאחרי שייסלל הכביש הוא יתחיל לדון?

משה גפני: המינוחים של הזמנים במשרד התחבורה שונים מאשר במקומות אחרים.

משה גפני: שבוע זה לא שבעה ימים, חודש זה לא שלושים יום וכן הלאה.

משה גפני: היום, ה-1 בחודש היה צריך להיפתח קו בין טבריה למרכז הארץ ומתברר שאצלם זה לא מוגדר.

משה גפני: לכן, צריך להכניס אותם לעניין הזה.

משה גפני: משרד התחבורה צריך להגיד מתי מבחינתו יש רשיון לפתיחת קו שיסע שם.

משה גפני: כל עוד אין כביש, הוא לא יכול לנסוע טכנית, אבל ההליך לקבלת רשיון לפתיחת קו זה תהליך ארוך מאוד.

משה גפני: עלולות להיות כל מיני תקלות.

משה גפני: ההחלטה צריכה להיות היום.

משה גפני: היום צריך להכריז במשרד התחבורה שיוצאים לפרוצדורה של הפעלת הקו והחברה הלאומית לדרכים צריכה להתחיל בסלילה ואז, הכל יהיה בסדר.

משה גפני: אני מעריך שבעזרת השם ההחלטה תתבצע.

גאלב מג'אדלה: לסיכום, אנחנו מבקשים לסיים את כל ההידברויות בנושא הכספי והתקציבי במשך חודש ימים.

גאלב מג'אדלה: אנחנו רוצים לקבל על זה מסמך מסודר שאכן הוסדרו כל הנושאים והמחלוקות באו על סיומן.

גאלב מג'אדלה: אנחנו רוצים לקבל מסמך מסודר ממע"ץ, מתי היא מתחילה לעבוד ואנחנו מודיעים לכם שבעוד 3 חודשים מהיום נתאם תאריך עם כל הגורמים הנוגעים בדבר ונצא לסיור באזור של תל- רגב.

גאלב מג'אדלה: אנחנו רוצים לראות את העבודה מתקדמת.

גאלב מג'אדלה: אין שום סיבה שמע"ץ לא תתחיל לעבוד.

גאלב מג'אדלה: בנושא הישובים, אדוני המהנדס: הם סבלו 57 שנים אז עוד כמה חודשים הם יתאפקו.

עמרם מצנע: זה לא פותר להם את הבעיה.

גאלב מג'אדלה: זה פותר חלקית.

יהודה ליפשיץ: זה לא פותר בכלל.

יהודה ליפשיץ: זה מקצין את הבעיה.

יהודה ליפשיץ: פה הבעיה נפתרה ובישובים, התכנית נעצרת בשערי תל-רגב ולא מתקדמת הלאה.

יהודה ליפשיץ: כבר היום, הצומת הזמנית שעשו שם עומדת כרועץ לכל מי שעובר שם...

גאלב מג'אדלה: הצומת הזמנית הזאת תשמש את תל-רגב, לא?

יהודה ליפשיץ: לא.

גאלב מג'אדלה: אז איפה תהיה הכניסה לתל-רגב?

יהודה ליפשיץ: הכניסה תהיה מבעיבטין.

גאלב מג'אדלה: אז הם יצטרכו להיכנס לעיבטין ולצאת כאילו לתל-רגב ואז לישובים שלהם?

גאלב מג'אדלה: מאוד חשוב לי דרך הגישה והכניסה לחוואלד ולראס עלי, אבל אני לא יכול לערבב דיון בדיון.

גאלב מג'אדלה: האנשים כאן לא מוסמכים לזה וזה מחייב דיון נפרד.

גאלב מג'אדלה: אנחנו מציעים שנהיה צמודים לדיון.

גאלב מג'אדלה: ניתן חודש ימים כדי לסגור את הנושא התקציבי.

גאלב מג'אדלה: בעוד 3 חודשים נהיה במקום.

גאלב מג'אדלה: אנחנו דורשים ממע"ץ להתחיל לעבוד, לצאת למכרז.

גאלב מג'אדלה: לגבי משרד התחבורה, אני ממליץ שנוציא מכתב לשר התחבורה ונעלה את הבעיה כחלק ממכלול תל-רגב.

גאלב מג'אדלה: כאשר נדון בזה בדיון הבא נרצה לדעת מה קורה עם משרד התחבורה.

גאלב מג'אדלה: אני מודה לכולם.

גאלב מג'אדלה: הישיבה נעולה.